《过履道山堂及子潜家方斋》
宋代·韩淲

尽日苦久旱，凌朝得微凉。悠悠我所思，眇眇天一方。

搔首亟盥沐，篮舆上河梁。城阇士如林，进取自行藏。

孰甘尺蠖屈，孰羡鸣凤翔。分寸丝忽间，胶扰互奔忙。

唶嗟尚何诣，交谊或难忘。山堂兮方斋，城树郁葱苍。

岂无尘榻地，茗瀹容细尝。放身易云晚，屋角下残阳。

虚明见云风，从君以徜徉。须臾夜色起，片月翻流光。

影静理无违，语惬情不伤。相将得岁寒，留目禾黍场。

可以饱吃饭，馀事扫秕糠。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。